	

	

[image: A black and white logo

AI-generated content may be incorrect.]


Pasaules antidopinga kodeksa
Datu aizsardzības starptautiskais standarts

[image: ]


2027




[image: ]
















Datu aizsardzības starptautiskais standarts
Datu aizsardzības starptautiskais standarts ir Pasaules antidopinga programmā izstrādāts obligāts starptautiskais standarts. To izstrādāja, apspriežoties ar parakstītājiem, valsts iestādēm, sportistiem un citām ieinteresētajām personām.
Starptautisko privātuma un personas datu aizsardzības standartu (ISPPPI) pirmo reizi pieņēma 2009. gadā, un tas stājās spēkā 2009. gada jūnijā. Pēc tam to četras reizes grozīja, pirmajam grozījumam stājoties spēkā 2015. gada janvārī, otrajam grozījumam – 2018. gada jūnijā, trešajam grozījumam – 2021. gada janvārī un ceturtajam grozījumam – 2024. gada 24. novembrī. Ar šo piekto pārskatīto redakciju ISPPPI ir pārdēvēts par Datu aizsardzības starptautisko standartu (ISDP), un tas stājas spēkā 2027. gada 1. janvārī.

Izdevējs:
Pasaules Antidopinga aģentūra
Stock Exchange Tower
800 Place Victoria (Suite 1700)
PO Box 120
Montreal, Quebec Canada H3C 0B4
www.wada-ama.org
Tālr.: + 1 514 904 9232
Fakss: + 1 514 904 8650
E-pasts: code@wada-ama.org

[bookmark: _bookmark0]PIRMĀ DAĻA. IEVADS, KODEKSA NOTEIKUMI, STARPTAUTISKĀ STANDARTA NOTEIKUMI
[bookmark: _Toc231373691][bookmark: _bookmark1]1.0. Ievads un darbības joma
Datu aizsardzības starptautiskā standarta mērķis ir nodrošināt, ka antidopinga organizācijas, īstenojot antidopinga programmas, atbilstīgi, pietiekami un efektīvi aizsargā apstrādājamo personas datu privātumu, ņemot vērā, ka antidopinga pasākumi var apdraudēt un ietekmēt organizētās sporta sacensībās iesaistītu vai ar šādām sacensībām saistītu personu, tostarp sportistu un sportistu atbalsta personāla, tiesības uz privātumu. Datu aizsardzības starptautiskais standarts var attiekties arī uz citām ieinteresētajām personām, piemēram, laboratorijām, ja tas ir noteikts Kodeksā, starptautiskajos standartos, tehniskajos dokumentos vai vadlīnijās.
Kodeksā īpaši noteikts, ka sportistiem jāsniedz antidopinga organizācijām ievērojams personas datu apjoms. Tādēļ ir svarīgi, lai antidopinga organizācijas un citas ieinteresētās personas atbilstīgi aizsargātu apstrādājamos personas datus, tādējādi nodrošinot gan atbilstību tiesību normām, gan to, ka organizēto sporta sacensību dalībnieki tām uzticas un uz tām paļaujas.
Kodeksā ir atzīts un apstiprināts, cik svarīgi ir pilnībā ievērot to personu tiesības uz privātumu, kuras piedalās antidopinga programmās, kas izstrādātas, pamatojoties uz Kodeksu. Lai nodrošinātu šo saistību izpildi, šajā starptautiskajā standartā ir izklāstīti obligātie kopīgie noteikumi, ko antidopinga organizācijas un citas ieinteresētās personas ievēro, apstrādājot personas datus saskaņā ar Kodeksu. Dažos gadījumos var būt tā, antidopinga organizācijām vai citām ieinteresētajām personām saskaņā ar spēkā esošajiem tiesību aktiem jāpiemēro noteikumi vai standarti, kas ir stingrāki par šajā starptautiskajā standartā izklāstītajiem.
Šo dokumentu izskatīja, apsprieda un sagatavoja WADA ekspertu grupa, īpaši ņemot vērā Ekonomiskās sadarbības un attīstības organizācijas (OECD) 1980. gada Pamatnostādnes par privātās dzīves aizsardzību un personas datu pārrobežu plūsmu, Eiropas Padomes Konvenciju par personu aizsardzību attiecībā uz personas datu automātisko apstrādi (ELS Nr. 108+), APEC privātuma pamatnoteikumus, Eiropas Savienības Pamattiesību hartu, ES Regulu 2016/679 par fizisku personu aizsardzību attiecībā uz personas datu apstrādi (Vispārīgo datu aizsardzības regulu), kā arī citus starptautiskus un reģionālus noteikumus, standartus un tiesu praksi saistībā ar datu privātuma aizsardzību, piemēram, Eiropas Cilvēktiesību tiesas 2018. gada 18. janvāra spriedumu (“FNASS un citi pret Franciju”).
[bookmark: _bookmark2]2.0. Kodeksa noteikumi
Turpmāk norādītie Kodeksa panti ir tieši saistīti ar Datu aizsardzības starptautisko standartu; ar tiem var iepazīties, skatot pašā Kodeksā –
· Kodeksa 14. pantu “Konfidencialitāte un ziņošana”;

[bookmark: _Toc231373692][bookmark: _bookmark3]3.0. Interpretācija
Datu aizsardzības starptautiskā standarta oficiālo tekstu publicē angļu un franču valodā. Ja starp teksta versijām angļu un franču valodā ir pretrunas, noteicošā ir teksta versija angļu valodā.
Līdzīgi kā Kodekss Datu aizsardzības starptautiskais standarts ir sagatavots, pienācīgi ņemot vērā proporcionalitātes un cilvēktiesību ievērošanas principus, kā arī citus piemērojamos tiesiskos principus. To interpretē un piemēro, ņemot vērā šos aspektus.
Piezīmēs, kas sniegtas attiecībā uz vairākiem Datu aizsardzības starptautiskā standarta noteikumiem, ir iekļauti norādījumi par šo noteikumu interpretāciju.
Ja vien nav norādīts citādi, atsauces uz pantiem vai pielikumiem ir atsauces uz Datu aizsardzības starptautiskā standarta pantiem vai pielikumiem.
Termini, kas ir izmantoti šajā starptautiskajā standartā un ir definēti Kodeksā, ir rakstīti kursīvā. Termini, kas ir definēti šajā vai citā starptautiskajā standartā, ir pasvītroti.
Kodeksā un starptautiskajos standartos definētie termini, kas tiek izmantoti Datu aizsardzības starptautiskajā standartā, ir doti 1. papildinājumā.
Datu aizsardzības starptautiskā standarta pielikumiem un papildinājumiem ir tāds pats obligātais statuss kā pārējam starptautiskā standarta tekstam.
Turpmāk norādītie formulējumi Datu aizsardzības starptautiskajā standartā tiek interpretēti šādi:
· formulējumi īstenības vai vajadzības izteiksmē [angļu valodas redakcijā – konstrukcijas ar shall] nozīmē obligāti ievērojamas prasības;
· formulējumi vajadzības izteiksmes vēlējuma paveidā [angļu valodas redakcijā – konstrukcijas ar should] nozīmē, ka kaut kas tiek uzskatīts par labāko praksi vai attiecīgo prasību ir ieteicams ievērot, bet tā nav obligāta.


[bookmark: _Toc231373693][bookmark: _bookmark4]OTRĀ DAĻA. PERSONAS DATU APSTRĀDES STANDARTI

[bookmark: _bookmark5]4.0. Personas datu apstrāde saskaņā ar šo starptautisko standartu un spēkā esošajiem tiesību aktiem
4.1. Šajā starptautiskajā standartā ir noteiktas obligātās prasības, kas antidopinga organizācijām, to trešās personas pārstāvjiem un citām ieinteresētajām personām (ja tādas ir) jāpilda, apstrādājot personas datus saistībā ar antidopinga pasākumiem. Visas antidopinga organizācijas ievēro šo starptautisko standartu arī tad, ja tā prasības ir stingrākas nekā prasības, kas izriet no antidopinga organizācijai piemērojamiem tiesību aktiem datu aizsardzības un/vai privātuma jomā, proti, ir īpaši svarīgi ir aizsargāt to personu privātumu, kuras piedalās antidopinga pasākumos sportā un ir ar tiem saistītas.
4.2. Uz antidopinga organizācijām var attiekties tādi tiesību akti datu aizsardzības un privātuma jomā vai citi personas datu apstrādi reglamentējoši tiesību akti, kuros noteiktās prasības ir stingrākas par noteikumiem, kas izriet no šā starptautiskā standarta. Šādā gadījumā antidopinga organizācijas nodrošina, ka to veiktajā personas datu apstrādē ir ievēroti visi piemērojamie tiesību akti.
[Piezīme par 4.2. punktu. Antidopinga organizācijām dažās valstīs var būt saistoši tiesību akti, kas reglamentē to veikto personas datu apstrādi, piemēram, vispārīgi datu aizsardzības un privātuma tiesību akti, antidopinga pasākumus un sportu reglamentējoši tiesību akti, kuros ietvertas prasības attiecībā uz personas datu apstrādi, vai tiesību akti, kas reglamentē personas datu izpaušanu tiesībaizsardzības iestādēm. Visos šādos gadījumos antidopinga organizācijām ir jārīkojas saskaņā ar piemērojamajiem tiesību aktiem.]
4.3. Antidopinga organizācijām jāspēj pierādīt, ka to veiktā personas datu apstrāde notiek saskaņā ar šo starptautisko standartu, proti, jābūt pieņemtām atbilstošām iekšējās politikas nostādnēm un procedūrām, kas nodrošina šā starptautiskā standarta ievērošanu.
[Piezīme par 4.3. punktu. Antidopinga organizācijām ir jābūt dokumentētām politikas nostādnēm, procesiem un procedūrām, kas apliecina, kā tās efektīvi ievēro šā starptautiskā standarta otrās daļas prasības.]
4.4. Antidopinga organizācijas savā organizācijā norīko vienu vai vairākas personas, lai nodrošinātu antidopinga organizācijas atbilstību šim starptautiskajam standartam un visiem piemērojamajiem privātuma un datu aizsardzības tiesību aktiem. Tās nodrošina, ka šādi pilnvaroto personu kontaktinformācija ir viegli pieejama personām saskaņā ar 8. pantu.
[bookmark: _Toc231373694][bookmark: _bookmark6]5.0. Integrētas privātuma aizsardzības īstenošana
5.1. Antidopinga organizācija izvērtē, kā šajā otrajā daļā noteiktos personas datu apstrādes standartus vislabāk īstenot tās veiktajā personas datu apstrādē. Šajā nolūkā nepieciešams:
a) izvērtēt apstrādes darbības, lai noteiktu, vai šīs otrās daļas prasības tiek ievērotas gan antidopinga procesa vai sistēmas izstrādes vai pārveides laikā, gan visā personas datu aprites ciklā, un
b) noteikt, kādi pasākumi ir nepieciešami vai piemēroti, lai mazinātu jebkādus šīs izvērtēšanas laikā konstatētos datu aizsardzības riskus, piemēram, papildu drošības kontroles vai datu mazināšanas pasākumus, tostarp tehniskus un organizatoriskus pasākumus.
[Piezīme par 5.1. punktu. Antidopinga organizācijas integrē datu aizsardzības apsvērumus antidopinga pasākumos izmantoto procesu un sistēmu izstrādē, piemēram, lai izstrādātu Pārbaužu veikšanas plānu un pieņemtu lēmumus par mērķpārbaudēm. Integrējot privātuma aizsardzību personas datu dzīves ciklā un mazinot identificētos datu aizsardzības riskus, ir jāapsver attiecīgie kontroles pasākumi no personas datu vākšanas līdz pat iznīcināšanai, piemēram, nodrošinot IT sistēmas spēju automātiski piemērot attiecīgos glabāšanas periodus.]
5.2. Jo īpaši, lai izpildītu 5.1. punkta prasības, antidopinga organizācijas rīkojas šādi:
a) uztur aktuālus ierakstus par personas datu apstrādi attiecībā uz antidopinga pasākumiem, par kuriem tās ir atbildīgas, un šajos ierakstos ir aprakstīti apstrādes mērķi, personas datu veidi, personu kategorijas, uz kurām personas dati attiecas, kā arī iespējamo personas datu saņēmēju kategorijas, antidopinga organizācijas un, ja atbilstīgi, saņēmēja loma saistībā ar apstrādātajiem personas datiem, un, ja iespējams, dots vispārīgs apraksts par personas datiem piemērotajiem tehniskajiem un organizatoriskajiem drošības pasākumiem;
[Piezīme par 5.2. punkta a) apakšpunktu. Antidopinga organizācijas reģistrē savas veiktās apstrādes darbības, lai labāk nodrošinātu šo darbību efektīvu uzraudzību un veicinātu atbilstību šim starptautiskajam standartam. Attiecībā uz WADA pārvaldīto ADAMS datubāzi WADA uztur un nodrošina piekļuvi dokumentācijai, kurā aprakstīti datubāzē veiktie personas datu apstrādes veidi.]
b) novērtē un, ja nepieciešams, pārskata riskus, kas izriet no to personas datu apstrādes, un īsteno pasākumus, lai samazinātu jebkādu risku attiecībā uz personas datu aizsardzības pārkāpumiem vai citiem no apstrādes izrietošajiem datu aizsardzības riskiem.
[Piezīme par 5.2. punkta b) apakšpunktu. Ja riska novērtējums norāda, ka apstrāde ietver augstu risku personu tiesībām un brīvībām, antidopinga organizācijām tiesību aktos papildus var būt noteikts pienākums veikt datu aizsardzības ietekmes novērtējumu (vai tā ekvivalentu), piemēram, attiecībā uz apstrādi, kas ietver profilēšanu, sensitīvu personas datu liela mēroga apstrādi vai noteiktiem mākslīgā intelekta lietojumiem. Neskarot tiesību aktu prasības, datu aizsardzības ietekmes novērtējumi ir ieteicami visām augsta riska apstrādes darbībām un tos vislabāk veikt pirms attiecīgās apstrādes uzsākšanas.]
5.3. Antidopinga organizācijas nodrošina to, ka sensitīvu personas datu apstrāde notiek saskaņā ar jebkādiem īpašiem aizsardzības pasākumiem vai procedūrām, kas noteiktas piemērojamajos privātuma un datu aizsardzības tiesību aktos, kā arī šajā starptautiskajā standartā.
[Piezīme par 5.3. punktu. Antidopinga organizācijām, kas apstrādā sensitīvos personas datus, saskaņā ar šo starptautisko standartu ir noteikti papildu ierobežojumi, kuros atspoguļota šādi apstrādājamas informācijas sensitivitātes pakāpe. Antidopinga organizācijām būtu jānosaka, kādus sensitīvus personas datus tās apstrādā, un pēc tam jāizvērtē un jāpiemēro attiecīgās juridiskās prasības attiecībā uz šādu sensitīvu personas datu apstrādi.]
5.4. Antidopinga organizācijas īsteno pasākumus, lai nodrošinātu, ka apstrādātie personas dati ir precīzi, pilnīgi un tiek atjaunināti. Antidopinga organizācijas iespējami drīz labo vai groza jebkurus personas datus, ja ir zināms, ka tie ir nepareizi vai neprecīzi, ņemot vērā personu pienākumu sniegt antidopinga organizācijām par sevi precīzu un atjauninātu informāciju, tostarp saistībā ar informācijas sniegšanu par atrašanās vietu.
[Piezīme par 5.4. punktu. Ja par savu personas datu paziņošanu antidopinga organizācijām un tās precizitāti, pilnīgumu un atjaunināšanu ir atbildīgas personas pašas, tās ir jāinformē par šo pienākumu un, ja iespējams, tām jāpiedāvā atbilstīgi līdzekļi tā izpildei. Piemēram, katrai konkrētai personai var nodrošināt iespēju piekļūt saviem personas datiem internetā, izmantojot tiešsaistes rīkus un resursus.]

[bookmark: _Toc231373695][bookmark: _bookmark7]6.0. Attiecīgu un samērīgu personas datu apstrāde ierobežotiem nolūkiem
6.1. Antidopinga organizācijas personas datus apstrādā tikai tad, ja tie ir attiecīgi un samērīgi, un nolūkos, kas atļauti saskaņā ar Kodeksu vai starptautiskajiem standartiem vai ja to prasa likums, obligāts tiesvedības process vai tas ir nepieciešams juridisku prasību īstenošanai vai aizstāvībai pret tām.
[Piezīme par 6.1. punktu. Antidopinga organizācijas izvērtē attiecīgos Kodeksa un citu starptautisko standartu noteikumus, lai noteiktu, kāda personas datu apstrāde ir prasīta. Daudzos gadījumos Kodekss un starptautiskie standarti nosaka to, kādi personas dati ir jāvāc vai jāapstrādā, kā arī situācijas, kurās antidopinga organizācijām ir jānosaka, kādi personas dati ir jāvāc vai jāapstrādā, piemēram, nosakot, kāda veida informācija par atrašanās vietu tiek pieprasīta no sportistiem, kuri nav iekļauti pārbaudāmo sportistu reģistrā. Lai labāk nodrošinātu, ka to veiktā personas datu apstrāde ir atbilstīga un samērīga, antidopinga organizācijas īsteno datu minimizēšanas pasākumus, kā noteikts 5.1. punkta b) apakšpunktā.]
6.2. Konkrētos gadījumos, lai aktīvi iesaistītos dopinga apkarošanā, antidopinga organizācijām var būt lietderīgi vai nepieciešams apstrādāt personas datus arī citos apstākļos papildus Kodeksā vai starptautiskajos standartos konkrēti norādītajiem. Jebkurā gadījumā šāda apstrāde drīkst notikt tikai pēc tam, kad antidopinga organizācija ir veikusi un dokumentējusi datu aizsardzības risku novērtējumu, ņemot vērā paredzētās apstrādes efektivitāti cīņā pret dopingu un īstenojusi visus identificētos risku mazinošos pasākumus saskaņā ar 5. pantu.
[Piezīme par 6.2. punktu. Antidopinga prakses dabiskā attīstība un dopinga noteikšanas metožu uzlabošana vai citi neparedzēti apstākļi (piemēram, Covid-19) var radīt situācijas, kurās antidopinga organizācijām ir lietderīgi vai nepieciešams apstrādāt personas datus, lai efektīvi atklātu, izmeklētu vai citādi apkarotu dopingu veidā, kas nav skaidri noteikts Kodeksā vai starptautiskajos standartos. Skaidrības labad jānorāda, ka 6.2. punkts nav jāsaprot tā, ka tas šā starptautiskā standarta darbības jomā iekļauj personas datu apstrādi nolūkiem, kas nav saistīti ar antidopinga pasākumiem.]

[bookmark: _Toc231373696][bookmark: _bookmark8]7.0. Personas datu apstrāde saskaņā ar spēkā esošo tiesisko pamatu
7.1. Antidopinga organizācijas apstrādā personas datus, tikai ņemot vērā spēkā esošo tiesisko pamatu, tostarp:
a) juridisko pienākumu izpildi, sabiedrības interesēs esoša uzdevuma veikšanu, sabiedrības veselības aizsardzību, līguma izpildi vai personu svarīgu interešu aizsardzību vai
b) atļautos gadījumos – personu apzinātu, brīvprātīgi sniegtu, konkrētu un nepārprotamu piekrišanu, ņemot vērā šā starptautiskā standarta 7.2. punkta b) apakšpunktā un 7.3. un 7.4. punktā noteiktos izņēmumus.
[Piezīme par 7.1. punktu. Antidopinga organizācijas pārskata un izvērtē piemērojamos tiesību aktus, lai noteiktu to antidopinga pasākumiem piemērojamo(-os) tiesisko(-os) pamatu(-us). Galveno atbildību par sportista vai citas personas piekrišanas saņemšanu vai cita spēkā esoša tiesiskā pamata noteikšanu uzņemas tā(tās) antidopinga organizācija(-as), kam attiecīgajā laikā ir bijušas primārās attiecības ar attiecīgo personu.] 7.2.–7.4. punkts attiecas tikai uz antidopinga organizācijām, kas paļaujas uz piekrišanu kā tiesisko pamatu personas datu apstrādei.]
7.2. Ja antidopinga organizācijas apstrādā personas datus, pamatojoties uz piekrišanu (tostarp personas datu nosūtīšanai WADA), tad apzinātas, konkrētas un nepārprotamas piekrišanas saņemšanai tās nodrošina, ka pienācīga informācija tiek sniegta tai personai, uz kuru attiecas šie personas dati, kā sīkāk skaidrots 8. pantā. Jo īpaši antidopinga organizācijas:
a) informē personas par negatīvajām sekām, kas var rasties, ja viņas atsakās piekrist personas datu apstrādei attiecībā uz antidopinga pasākumiem;
[Piezīme par 7.2. punkta a) apakšpunktu. Lai novērstu pārpratumus, personas tiek informētas par to, ka atteikšanās pēc pieprasījuma piekrist savu personas datu apstrādei antidopinga pasākumu veikšanai var liegt tām turpmāku dalību organizētās sporta sacensībās un ka sportista atteikums ir uzskatāms par Kodeksa pārkāpumu, kura dēļ tostarp var arī anulēt sacensību rezultātus.
b) informē personas, ka arī tad, ja viņas nepiekrīt savu personas datu apstrādei vai vēlāk atsauc savu piekrišanu, antidopinga organizācijām tomēr var būt pienākums veikt šo personas datu apstrādi, ja to neaizliedz spēkā esošie tiesību akti un šāda personas datu apstrāde ir nepieciešama, lai antidopinga organizācija varētu:
i) sākt vai turpināt analīzi vai izmeklēšanu saistībā ar iespējamiem personas izdarītiem antidopinga noteikumu pārkāpumiem;
ii) vadīt procesu vai piedalīties tajā saistībā ar iespējamiem personas izdarītiem antidopinga noteikumu pārkāpumiem;
iii) izvirzīt vai īstenot prasību, kas attiecas uz antidopinga organizāciju un/vai personu, vai aizstāvēties pret prasību vai
iv) ievērot tiesību aktus vai obligātu tiesisku procesu.
[Piezīme par 7.2. punkta b) apakšpunktu. Atsevišķos gadījumos antidopinga organizācijām ir iespēja apstrādāt personas datus bez personas piekrišanas. Šādi izņēmumi ir nepieciešami, lai novērstu situācijas, kad personas atsakās piekrist datu apstrādei vai vēlāk atsauc savu piekrišanu, lai apietu antidopinga pasākumus un izvairītos no dopinga noteikumu pārkāpumu konstatēšanas.]
7.3. Ja antidopinga organizācijas apstrādā sensitīvos personas datus, pamatojoties uz piekrišanu (tostarp sensitīvo personas datu nosūtīšanai WADA), jāsaņem skaidri pausta piekrišana no tās personas, uz kuru šie personas dati attiecas.
 [Piezīme par 7.3. punktu. Nepārprotamai piekrišanai nepieciešama pozitīva, skaidri izteikta darbība, ar ko persona, uz kuru personas dati attiecas, nepārprotami piekrīt attiecīgajai apstrādei, piemēram, atzīmējot “izvēles rūtiņu” vai pievienojot personas parakstu vai iniciāļus. Lai gan šajā starptautiskajā standartā ir noteikts, ka par sensitīviem personas datiem ir uzskatāmas dažādas informācijas grupas, tas nenozīmē, ka antidopinga organizācijām šie dati ir jāapstrādā; nepieciešamība to darīt vispirms tiek izvērtēta atbilstīgi 6. pantam.]
7.4. Gadījumos, kad persona vecuma, garīgo spēju vai cita tiesību aktos atzīta likumīga iemesla dēļ nespēj sniegt apzinātu piekrišanu, to šā starptautiskā standarta vajadzībām personas vārdā var sniegt personas likumīgais pārstāvis, aizbildnis vai cits kompetents pārstāvis, kurš var īstenot arī turpmāk 12. pantā norādītās personas tiesības. Antidopinga organizācijas nodrošina, ka šādos gadījumos piekrišanas saņemšana notiek saskaņā ar piemērojamiem tiesību aktiem.
[bookmark: _Toc231373697][bookmark: _bookmark9]8.0. Atbilstošas informācijas sniegšanas nodrošināšana personām
8.1. Antidopinga organizācija informē personas, uz kurām attiecas personas dati, par viņu personas datu apstrādi. Šajā informācijā:
a) identificē antidopinga organizāciju, kas vāc personas datus, un norāda tās personu kontaktinformāciju, kas ir norīkota saskaņā ar 4.4. punktu;
b) norāda, kāda veida personas dati var tikt apstrādāti;
c) norāda, kādiem nolūkiem šie personas dati var tikt izmantoti;
d) norāda citas kategorijas, kas varētu būt personas datu iespējamie saņēmēji, tostarp antidopinga organizācijas (piemēram, WADA) un trešo personu pārstāvjus, kas var atrasties citās valstīs, kurās persona varētu piedalīties sacensībās, trenēties vai ceļot;
e) norāda iespējamību un apstākļus, kādos personas dati var kļūt par publiskotu informāciju (piemēram, publiskojot antidopinga noteikumu pārkāpumus), ja to atļauj piemērojamie tiesību akti;
f) informē personu par viņas tiesībām attiecībā uz personas datiem saskaņā ar šo starptautisko standartu vai citiem piemērojamiem tiesību aktiem un par šo tiesību īstenošanas līdzekļiem;
g) apraksta procedūru sūdzību iesniegšanai saskaņā ar 12.5. punktu un paskaidro, vai sūdzības ir iespējams iesniegt kompetentajām datu aizsardzības iestādēm;
h) norāda personas datu glabāšanas termiņu vai kritērijus, kas tiks ņemti vērā, nosakot šo termiņu, un
i) iekļauj jebkādu citu informāciju, kas ir nepieciešama, lai garantētu, ka personas datu apstrāde norit godprātīgi, piemēram, informāciju par pārvaldes iestādēm vai struktūrām, kas uzrauga antidopinga organizāciju veikto personas datu apstrādi.
8.2. Antidopinga organizācijas sniedz iepriekš minēto informāciju personām pirms to personas datu vākšanas vai tās laikā 8.3. punktā noteiktajā formā un kārtībā. Antidopinga organizācijas reaģē uz personu jautājumiem vai bažām saistībā ar antidopinga organizācijas vai to trešo pušu pārstāvju veikto šo viņu personas datu apstrādi. Ja antidopinga organizācijas personas datus nesaņem tieši no personas, bet gan no trešajām pusēm, tās šo informāciju iespējami drīz paziņo personai, ja to jau iepriekš nav izdarījušas citas personas. Izņēmuma kārtā paziņojuma sniegšanu personām var novilcināt vai apturēt, ja šāda paziņojuma sniegšanu varētu pamatoti uzskatīt par antidopinga lietas izmeklēšanas apdraudējumu vai antidopinga procesa viengabalainības mazināšanu. Šādos gadījumos novilcināšanu atbilstīgi dokumentē un personu informē, cik vien drīz tas ir praktiski iespējams.
[Piezīme par 8.2. punktu. Antidopinga organizācijām ir jāatzīst, ka saskaņā ar godīguma pamatprincipiem jānodrošina, lai personai, kuras personas dati tiek apstrādāti saistībā ar antidopinga pasākumiem, tiktu sniegta vai būtu pieejama informācija, kurā vienkāršā valodā būtu izskaidrots personas datu apstrādes mērķis un kārtība. Šis starptautiskais standarts rosina nodrošināt, ka personas gūst vispārīgu izpratni par dažādiem ar personas datu apstrādi saistītiem uzdevumiem un pienākumiem, ko veic dažādas organizācijas, kas nodarbojas ar antidopinga jautājumiem sportā. Antidopinga organizācijas nekādā gadījumā nedrīkst mēģināt maldināt vai nepareizi informēt personas, lai veiktu viņu personas datu apstrādi. Antidopinga organizācijas var ne tikai sniegt šo informāciju tieši personām, bet arī ievietot to savās pārvaldītajās tīmekļa vietnēs vai citās tiešsaistes platformās.
Lai gan dažkārt, lai saglabātu attiecīgā antidopinga procesa viengabalainību, personām īslaicīgi nevar atklāt attiecīgo ar antidopinga pasākumiem saistīto informāciju, jo īpaši informāciju par plānotajām pārbaudēm, kā arī par izmeklēšanu un procesu saistībā ar antidopinga noteikumu pārkāpumiem, katrai antidopinga organizācijai jānodrošina, lai tās veiktā personas datu apstrāde personām būtu pārredzama. Turklāt dažkārt var būt nepieciešams īslaicīgi atlikt paziņojuma nosūtīšanu personām, ja šīs informācijas sniegšana varētu pamatoti apdraudēt kādu jau notiekošu vai pamatoti gaidāmu izmeklēšanu ar dopingu saistītos pasākumos, ko veic antidopinga organizācija vai tiesībaizsardzības iestādes. Ir svarīgi laikus sniegt personām atbilstīgu informāciju saskaņā ar šo 7. pantu par to, cik nopietnas un nelabvēlīgas sekas var būt tam, ja tiek atklāts, ka personas ir izdarījuši antidopinga noteikumu pārkāpumu.]
8.3. Antidopinga organizācijas iepriekš minēto informāciju sniedz rakstiski, mutiski vai citādi tādā veidā un formātā, izmantojot skaidru un vienkāršu formulējumu, lai tā būtu viegli saprotama personām, uz kurām personas dati attiecas. Antidopinga organizācijas ņem vērā personas vecumu vai attiecīgu invaliditāti, kā arī vietējo praksi, paražas un īpašos apstākļus, kas saistīti ar personas datu apstrādi.
[Piezīme par 8.3. punktu. Antidopinga organizācijām atsevišķos gadījumos ir jānosaka efektīvākais informācijas sniegšanas veids, atzīstot, ka situācijās, kad tas ir iespējams, personām vēlams nosūtīt rakstveida paziņojumu. Minēto informāciju var sniegt, arī izmantojot vispārpieejamus avotus, piemēram, brošūras un interneta vietnes, kurās iekļauto informāciju var papildināt arī ar īsākiem paziņojumiem uz veidlapām un citiem dokumentiem, ko izsniedz tieši personām.]
[bookmark: _Toc231373698][bookmark: _bookmark10]9.0. Personas datu atbildīga kopīgošana
9.1. Antidopinga organizācijas personas datus kopīgo ar citām personām tikai šādos gadījumos:
a) nolūkos, kas atļauti saskaņā ar Kodeksu vai starptautiskajiem standartiem, vai
b) ar attiecīgās personas nepārprotamu un derīgu piekrišanu saskaņā ar 7. pantu, ja vien šāda apstrāde nav pretrunā piemērojamiem tiesību aktiem, vai
c) ja to prasa likums, obligāts juridisks process vai tas ir nepieciešams juridisku prasījumu īstenošanai vai aizstāvībai pret tiem.
9.2. Antidopinga organizācijas ievēro visus pārējos šajā otrajā daļā noteiktos standartus attiecībā uz personas datu apstrādi saistībā ar jebkādu šādu kopīgošanu, jo īpaši personas dati tiek kopīgoti tikai tad, ja attiecīgā persona konstatē nepieciešamību pēc informācijas, kopīgošanai pastāv derīgs juridisks pamats un personas datu drošība ir nodrošināta. Tas bez ierobežojumiem attiecas uz jebkādu personas datu kopīgošanu ar tiesībaizsardzības, valdības vai citām iestādēm saistībā ar antidopinga organizācijas veiktajiem antidopinga pasākumiem. Antidopinga organizācijas ievēro arī visas īpašās prasības, kas saistībā ar kopīgošanas nolūku noteiktas Kodeksā un starptautiskajos standartos.
[Piezīme par 9.2. punktu. Piemēram, Kodeksā un Starptautiskajā rezultātu pārvaldības standartā ir noteiktas īpašas konfidencialitātes prasības un ierobežojumi attiecībā uz to, kad var kopīgot informāciju par antidopinga noteikumu pārkāpumiem. Uz antidopinga noteikumu pārkāpumu publiskošanu attiecas arī Kodeksā noteiktās prasības.]
9.3. Antidopinga organizācijas, kopīgojot personas datus ar trešās personas pārstāvjiem saistībā ar to antidopinga pasākumiem, rīkojas šādi:
a) izvēlas tādus trešās personas pārstāvjus, kas saskaņā ar piemērojamiem tiesību aktiem un šo starptautisko standartu sniedz pienācīgas garantijas attiecībā uz veicamās datu apstrādes tehniskās drošības un organizatoriskajiem pasākumiem;
[Piezīme par 9.3. punkta a) apakšpunktu. Šis pants paredz, ka antidopinga organizācijām ir jāveic pienācīga pārbaude, lai pārbaudītu pasākumus, ko īstenojis trešās personas pārstāvis, piemēram, pieprasot, lai trešās personas pārstāvis sniegtu pierādījumus par saviem tehniskajiem un organizatoriskajiem pasākumiem.]
b) nodrošina, ka šādi trešo personu pārstāvji ir pakļauti atbilstošiem kontroles pasākumiem, tostarp līgumiskiem un tehniskiem kontroles pasākumiem, lai aizsargātu jebkurus personas datus, kas tiek kopīgoti, un lai nodrošinātu, ka personas dati tiek apstrādāti tikai antidopinga organizācijas vārdā vai šādas trešās personas pārstāvja deleģējuma vai pilnvarojuma ietvaros atkarībā no konkrētā gadījuma.
[Piezīme par 9.3. punktu. Antidopinga organizācijas ir atbildīgas par to, lai tiktu aizsargāti visi personas dati, kuri ir to faktiskajā kontrolē vai valdījumā, tostarp tie personas dati, kurus apstrādā trešās personas pārstāvji, piemēram, IT pakalpojumu sniedzēji, laboratoriju darbinieki, ārējie eksperti, deleģētas trešās personas, dopinga kontroles koordinatori un ārējie dopinga kontrolieri. Antidopinga organizācijas veic līgumos paredzētos pārbaudes pasākumus, kas atbilstoši vajadzībai iekļauj noteikumus, kuri garantē, ka trešās personas pārstāvji var apstrādāt personas datus tikai saskaņā ar antidopinga organizācijas dokumentētiem norādījumiem, nosaka jebkuram trešās personas pārstāvim vai tā darbiniekam, kas apstrādā personas datus, pienākumu ievērot konfidencialitāti, personas datiem piemēro atbilstošus tehniskos drošības un organizatoriskos pasākumus, personas datu apstrādē neiesaista citas personas, ja nav saņemta atbilstoša iepriekšēja atļauja un nav ieviesti atbilstoši līgumā paredzēti pārbaudes pasākumi, lūdz palīdzību, ja personas aizstāv savas tiesības saskaņā ar šo starptautisko standartu vai piemērojamiem tiesību aktiem, dzēš vai nodod atpakaļ visus personas datus pēc pakalpojuma sniegšanas beigām vai pēc pieprasījuma un sniedz informāciju antidopinga organizācijai, lai pierādītu šo pārbaudes pasākumu ievērošanu. Ja trešo personu pārstāvjiem tiek nodrošināta piekļuve antidopinga organizāciju sistēmām, antidopinga organizācijas apsver tehnisku pārbaužu veikšanu, tostarp nosaka piekļuves ierobežojumus un autentifikācijas prasības.]

[bookmark: _Toc231373699][bookmark: _bookmark11]10.0. Personas datu drošības uzturēšana
10.1. Antidopinga organizācijas aizsargā personas datus, ko tās apstrādā, veicot visus nepieciešamos drošības pasākumus, tostarp fiziskus, organizatoriskus, tehniskus, vides un citus pasākumus, lai novērstu personas datu aizsardzības pārkāpumu.
10.2. Jo īpaši antidopinga organizācijas nodrošina, ka:
a) to darbinieki personas datiem piekļūst tikai tad, ja informācija ir nepieciešama un saskaņā ar viņiem uzticētajiem uzdevumiem un pienākumiem;
b) uz darbiniekiem, kuri piekļūst personas datiem vai citādi apstrādā personas datus, attiecas pilnībā izpildāms līgumisks un/vai tiesību aktos noteikts konfidencialitātes pienākums un
c) personāls ir saņēmis informāciju un mācības par nepieciešamību ievērot personas datu konfidencialitāti un antidopinga organizācijas politikas nostādnes un procedūras attiecībā uz personas datu apstrādi un aizsardzību.
10.3. Antidopinga organizācijas piemēro drošības pasākumus, kuros ir ņemta vērā apstrādājamo personas datu sensitivitāte. Antidopinga organizācijas apstrādājamiem sensitīvajiem personas datiem piemēro augstāko drošības līmeni, tādējādi norādot, ka personas datu aizsardzības pārkāpums attiecībā uz šādu informāciju rada vēl lielāku risku personai, uz kuru konkrētie personas dati attiecas.
[Piezīme par 10.3. punktu. Antidopinga organizācijām ir jānodrošina, ka tās piemēro drošības pasākumus visā to apstrādāto personas datu dzīves ciklā, un jāņem vērā tas, ka tās var apstrādāt noteiktas kategorijas personas datus, piemēram, atrašanās vietas informāciju, norādītās TUE (ja tādas ir), antidopinga pārbaužu rezultātus un rezultātu pārvaldības informāciju, ilgus laikposmus, kas var aptvert daudzus gadus. Attiecīgos gadījumos antidopinga organizācijām būtu jāizmanto arhivēšanas metodes, lai glabātu personas datus ārpus aktīvajām sistēmām, uz kurām attiecas stingra piekļuves kontrole.]
10.4. Personas datu aizsardzības pārkāpuma gadījumā atbildīgā antidopinga organizācija informē personas, uz kurām attiecas pārkāpums, ja šāds pārkāpums varētu būtiski ietekmēt attiecīgo personu tiesības un intereses. Tiklīdz antidopinga organizācijai ir pieejama pilnīgāka informācija par personas datu aizsardzības pārkāpumu, tā bez nepamatotas kavēšanās informē par to un izskaidro pārkāpuma būtību, iespējamās sankcijas, kas var tikt piemērotas attiecīgajām personām, kā arī informē par koriģējošiem pasākumiem, ko antidopinga organizācija veikusi vai veiks. Turklāt antidopinga organizācija nodrošina, lai par personas datu aizsardzības pārkāpumu tiktu informēta arī saskaņā ar 4.4. punktu norīkotā persona. Antidopinga organizācija reģistrē personas datu aizsardzības pārkāpumus, tostarp ar tiem saistītos faktus, sekas un veiktos koriģējošos pasākumus.
[Piezīme par 10.4. punktu. Visā pasaulē aizvien biežāk tiek prasīts obligāti ziņot par personas datu aizsardzības pārkāpumiem. Saskaņā ar šā starptautiskā standarta 4. pantu antidopinga organizācijām jāievēro valstu noteiktie pienākumi, kas ir stingrāki nekā šajā starptautiskajā standartā noteiktie (proti, dažas valstis var pieprasīt papildu ziņošanu kompetentajai iestādei vai citām organizācijām vai arī noteikt konkrētus paziņošanas termiņus). Pārkāpums būtiski neietekmē personu, ja attiecībā uz tās personas datiem ir veikti pienācīgi tehnoloģiskās aizsardzības pasākumi (piemēram, šifrēšana) un nav nekā tāda, kas liecinātu par samazinātu aizsardzību. Paziņojumu sniedz jebkādā piemērotā veidā – rakstiski, mutiski vai citādi –, ņemot vērā personas datu aizsardzības pārkāpuma īpašos apstākļus, tostarp kaitējumu, kas personas datu aizsardzības pārkāpuma dēļ varētu tikt radīts attiecīgajām personām.]

[bookmark: _Toc231373700][bookmark: _bookmark12]11.0. Personas datu glabāšanas ierobežošana un to iznīcināšanas nodrošināšana
11.1. Antidopinga organizācijas ievēro maksimālos glabāšanas termiņus, kas noteikti šim dokumentam pievienotā A pielikuma “Glabāšanas termiņi” jaunākajā redakcijā, ievērojot 11.5. punktā noteiktos izņēmumus.
[Piezīme par 11.1. punktu. A pielikumā attiecībā uz dažādiem personas datu veidiem ir noteikti dažādi glabāšanas termiņi, ņemot vērā attiecīgos personas datu apstrādes mērķus saistībā ar antidopinga pasākumiem, tostarp TUE piešķiršanu, pārbaudēm, ar dopinga lietošanu saistītu pārkāpumu izmeklēšanu un sodu piemērošanu par šādu pārkāpumu izdarīšanu. WADA ir pilnībā atbildīga par A pielikumā noteikto glabāšanas termiņu ievērošanu WADA pārvaldītajā dopinga kontroles informācijas datubāzē.] Antidopinga organizācijas ir pilnībā atbildīgas par A pielikumā noteikto glabāšanas termiņu ievērošanu savās sistēmās un datubāzēs. Ir pieļaujami nelieli piemērojamo glabāšanas termiņu sākuma nosacījumu vai periodu pielāgojumi, ja tas ir nepieciešams, lai šādus sākuma nosacījumus vai periodus ieviestu dažādās sistēmās.]
11.2. Ja personas dati neietilpst A pielikuma darbības jomā, antidopinga organizācijas nosaka skaidrus glabāšanas termiņus vai attiecīgus kritērijus, lai reglamentētu tās veikto personas datu apstrādi, atbilstīgi turpmāk izklāstītajiem principiem.
11.3. Antidopinga organizācijas nodrošina, ka personas dati tiek glabāti tikai tad, ja tas ir pamatoti saskaņā ar 6.1. punktu. Ja personas dati minētajiem mērķiem vairs nav nepieciešami, tos dzēš, iznīcina vai anonimizē. Parasti sensitīvu personas datu glabāšanai ir nepieciešami spēcīgāki vai pārliecinošāki iemesli un pamatojums, un tie ir jāaizsargā saskaņā ar visiem īpašajiem aizsardzības pasākumiem vai procedūrām, kas noteiktas piemērojamajos privātuma un datu aizsardzības tiesību aktos atbilstīgi 5.3. punktam.
[Piezīme par 11.3. punktu. Pat pirms iznīcināšanas vai anonimizācijas antidopinga organizācijām būtu jāīsteno pasākumi, lai līdz minimumam samazinātu to veikto personas datu glabāšanu un apstrādi, piemēram, pārvietojot personas datus uz arhīvu ar ierobežotāku piekļuvi, kad regulāra piekļuve vairs nav nepieciešama, vai atdalot identifikatorus vai pseidonimizējot personas datus.]
11.4. Antidopinga organizācijas izstrādā īpašus plānus un procedūras, lai nodrošinātu personas datu drošu glabāšanu un galīgu iznīcināšanu vai anonimizāciju.
11.5. Ievērojot 11.6. punkta nosacījumus, A pielikumā noteiktos glabāšanas termiņus var pagarināt:
a) ja tas ir skaidri atļauts tiesību aktos vai
b) tas ir noteikts tiesību aktos, noteikumos vai obligātajā juridiskajā procesā;
c) ja antidopinga noteikumu pārkāpuma izmeklēšana nav pabeigta vai ir pamats gaidīt, ka šāda izmeklēšana tiks sākta, vai cita procesa gadījumā, vai
d) ar attiecīgās personas nepārprotamu un derīgu piekrišanu saskaņā ar 7. pantu, vai
e) ja A pielikumā ir īpaši paredzēti citi apstākļi, kuros antidopinga organizācijas var pagarināt maksimālos glabāšanas termiņus.
[Piezīme par 11.5. punktu. 11.5. punkta a) apakšpunkts attiecas uz apstākļiem, kuros sporta vai antidopinga tiesību aktos vai citos antidopinga organizācijai piemērojamos tiesību aktos ir skaidri paredzēta antidopinga informācijas glabāšana un noteikts atļautais datu glabāšanas termiņš, pretstatā apstākļiem, kuros datu glabāšana nav reglamentēta.]
11.6. Lemjot par glabāšanas termiņa pagarināšanu konkrētos gadījumos vai konkrētai ierakstu kategorijai, antidopinga organizācijas ņem vērā un piemēro šā 11. panta kritērijus un visas papildu prasības saskaņā ar piemērojamajiem tiesību aktiem, kā arī veic datu aizsardzības risku novērtējumu, izvērtējot paredzētās glabāšanas nepieciešamību cīņā pret dopingu, un īsteno risku mazinošus pasākumus attiecībā uz visiem konstatētajiem riskiem katrā gadījumā saskaņā ar 5. pantu.

[bookmark: _Toc231373701][bookmark: _bookmark13]12.0. Personu tiesības attiecībā uz personas datiem
12.1. Personām, uz kurām attiecas personas dati, ir tiesības saņemt no antidopinga organizācijām:
a) apstiprinājumu par to, vai antidopinga organizācijas apstrādā ar viņiem saistītus personas datus;
b) informāciju atbilstīgi 8.1. punktam un
c) attiecīgo personas datu kopiju viena (1) mēneša laikā, ja tas ir iespējams, vai iespējami drīz pēc tam viegli saprotamā formātā un bez pārmērīgi augstas maksas, izņemot dažos gadījumos, kas noteikti tiesību aktos vai kad šāda rīcība nepārprotami ir pretrunā attiecīgās antidopinga sistēmas viengabalainībai vai antidopinga organizācijas spējai plānot vai izpildīt pārbaudi bez iepriekšēja brīdinājuma vai izmeklēt un konstatēt antidopinga noteikumu pārkāpumus vai citus tiesībpamatotus prasījumus.
[Piezīme par 12.1. punktu. Personām var būt arī papildu tiesības saskaņā ar privātuma un datu aizsardzības jomā piemērojamiem tiesību aktiem, un antidopinga organizācijas ievēro šeit noteikto kārtību, atbildot uz pieprasījumiem, kas attiecas uz šādām papildu tiesībām. Galvenā atbildība par personu pieprasījumu saņemšanu vai atbilžu sniegšanu ir jāuzņemas tai(-ām) antidopinga organizācijai(-ām), kurai(-ām) attiecīgajā laikā ir bijušas primārās attiecības ar personu. Saņemot šādus pieprasījumus, WADA sniegs atbildi sadarbībā ar attiecīgo antidopinga organizāciju. Izņemot ārkārtas apstākļos (tostarp situācijās, kad attiecīgo personas datu apjoms ir ievērojams un to apkopošanai ir nepieciešamas nesamērīgas pūles), antidopinga organizācijai parasti jāatbild ne vēlāk kā viena (1) mēneša laikā no dienas, kurā tā saņēmusi pienācīgi formulētu pieprasījumu. Lai varētu apmierināt personu pieprasījumus, antidopinga organizācijas ir tiesīgas tām lūgt papildu informāciju un paskaidrojumus, tostarp atbilstošu papildu informāciju, kas apliecina tās personas identitāti, kura iesniedz pieprasījumu.]
12.2. Antidopinga organizācijām jāpilda to personu prasības, uz kurām attiecas personas dati un kuras vēlas piekļūt saviem personas datiem, ja vien tas nerada antidopinga organizācijām pārmērīgas izmaksas vai pūles, ņemot vērā attiecīgo personas datu būtību.
12.3. Ja antidopinga organizācija atsakās nodrošināt personai piekļuvi tās personas datiem, tā iespējami drīz personu par to informē un rakstiski paskaidro šīs prasības noraidījuma iemeslus. Antidopinga organizācijas nodrošina, ka personas, kuras saskaņā ar šā standarta 12. punktu pieprasa piekļuvi personas datiem, saņem tikai tos personas datus, kas attiecas uz tām, nevis uz citām personām.
12.4. Ja tiek konstatēts, ka antidopinga organizācijas veiktā personas datu apstrāde bijusi neprecīza, nepilnīga vai pārmērīga, tā attiecīgos personas datus iespējami drīz izlabo, groza, bloķē vai dzēš. Ja antidopinga organizācija attiecīgos personas datus ir atklājusi citai antidopinga organizācijai, kas, ciktāl tai zināms vai pēc tās pārliecības, turpina šo personas datu apstrādi, tā iespējami drīz informē sākotnējo antidopinga organizāciju par veiktajām izmaiņām, izņemot tad, ja ir pierādīts, ka tas nav iespējams vai prasa nesamērīgas pūles. Ja persona pieprasa šādu informāciju, antidopinga organizācija to informē par šīm citām antidopinga organizācijām.
12.5. Ja personai ir pamatots un godprātīgs iemesls uzskatīt, ka antidopinga organizācija nerīkojas saskaņā ar šo starptautisko standartu, viņa, neierobežojot citas tiesības un saskaņā ar spēkā esošajiem tiesību aktiem, ir tiesīga iesniegt antidopinga organizācijai sūdzību, un katrai antidopinga organizācijai ir jāizstrādā kārtība šo sūdzību godprātīgai un taisnīgai izskatīšanai. Ja sūdzības gadījumā netiek rasts apmierinošs risinājums, persona par to var informēt WADA, kas izskatīs šo sūdzību saskaņā ar Parakstītāju starptautisko Kodeksa ievērošanas standartu. Ja nav ievēroti Datu aizsardzības starptautiskā standarta noteikumi, attiecīgajai antidopinga organizācijai būs jānovērš neatbilstības saskaņā ar Parakstītāju starptautisko Kodeksa ievērošanas standartu. Šā starptautiskā standarta noteikumi neaizliedz personai iesniegt sūdzību jebkurai kompetentajai iestādei, kas ir atbildīga par privātuma un personas datu aizsardzību, un antidopinga organizācijas sadarbojas ar šīm iestādēm, kad tiek izmeklētas šādas sūdzības.
[bookmark: _Hlk496261745][bookmark: _Hlk496261746][bookmark: _Hlk496261747][bookmark: _Hlk30491063][bookmark: _Hlk30491064]

[bookmark: _Hlk496261784][bookmark: _Hlk496261785][bookmark: _Hlk496261786][bookmark: _Hlk502757728][bookmark: _Hlk502757729][bookmark: _Hlk502757738][bookmark: _Hlk502757739][bookmark: _Hlk30491084][bookmark: _Hlk30491085][bookmark: _Hlk63344778][bookmark: _Hlk63344779][bookmark: _Hlk63344780][bookmark: _Hlk63344781]	

[bookmark: _Toc231373702][bookmark: _bookmark14]A PIELIKUMS. GLABĀŠANAS TERMIŅI
Piemērošanas joma
Šajā A pielikumā ir noteikti maksimālie glabāšanas termiņi galvenajām antidopinga ierakstu kategorijām, kas satur personas datus. Tas neliedz antidopinga organizācijām noteikt īsākus glabāšanas termiņus vai glabāt ierakstus bez personas datiem ilgākus laikposmus. Tas nav pilnīgs glabāšanas grafiks un neaizstāj vispārējās ierakstu pārvaldības procedūras, ko antidopinga organizācijas var ieviest savā organizācijā.
Akronīmi
ADRV 	Antidopinga noteikumu pārkāpums
AAF 	Nelabvēlīgs analīžu rezultāts
ATF	Netipiska atrade
APF 	Nelabvēlīgs pases parametrs
ATPF	Netipisks pases parametrs

Svarīgas piezīmes

I. Operacionālu iemeslu dēļ var rasties laika nobīde starp glabāšanas perioda beigām un brīdi, kad attiecīgie dati tiek faktiski dzēsti no sistēmas. Šī laika nobīde nedrīkstētu būt ilgāka kā līdz kalendārā ceturkšņa beigām pēc norādītā glabāšanas termiņa beigām.
II. Glabāšanas termiņus var pagarināt, ja to pieļauj 11.5. un 11.6. punkts.
III. Lai uzlabotu datu kvalitāti, antidopinga organizācijas pieliek pūles, lai no savām sistēmām regulāri attīrītu un dzēstu nepilnīgus datus (piemēram, nepilnīgu TUE vai pārbaužu dokumentāciju), ciktāl tas ir praktiski iespējams.
IV. Jāņem vērā arī 1.–4. zemsvītras piezīme, kur sniegta papildu informācija par šā A pielikuma piemērošanu.


	Modulis/ierakstu kategorija
	Apraksts
	Glabāšanas termiņi
	Piezīmes

	1. Demogrāfiskā un profila informācija (sportists/citas personas)
	




Vārds, dzimšanas datums, ADAMS ID, BP ID, licences numurs, sporta disciplīna, valstspiederība, dzimums, kontaktinformācija (piemēram, tālruņa numurs(-i), e-pasts un pasta adrese(-es)).
	
	Sportista dati, kas ir nozīmīgi praktiskām un paziņošanas vajadzībām ADRV gadījumā. Šie dati nav īpaši sensitīvi.

	
	
	Līdz brīdim, kad ir dzēsti visi pārējie saistītie ieraksti (skat., piemēram, 6. pantu – ADRV).
	


Nepieciešams, lai identificētu sportistus/citas personas, paziņotu par ADRV un saprastu, uz ko attiecas pārējās ierakstu kategorijas.

	2. Atrašanās vieta
	Treniņu un/vai citu vietu adreses, naktsmītnes adrese, adreses ikdienas 60 minūšu laika posmam, kontaktinformācija gadījumam, ja sportists nav atrodams.
	10 gadi no tā ceturkšņa beigām, par kuru paziņoti atrašanās vietas dati.
	Informācija būtiska, lai 12 mēnešu laikā uzskaitītu trīs informācijas par atrašanās vietas nesniegšanas gadījumus un pēc 12 mēnešu perioda turpinātu šādu lietu izskatīšanu. Turklāt informācija par atrašanās vietu ir nozīmīga ilgāku laiku, lai pilnveidotu pārbaužu stratēģijas, piemēram, pamatojoties uz treniņu vietām, rezultātu pārvaldības procesiem, tostarp atkārtotu pārbaužu veikšanai vai saistībā ar sportista bioloģisko pasi, kā arī izmeklēšanai par iespējamiem ADRV vai stratēģijām, lai izvairītos no dopinga kontroles.

	
	Ierakstu dati, kas ietver iesniegšanas datumus vai izmaiņas informācijā par atrašanās vietu.
	Līdz brīdim, kad tiek dzēsti saistītie atrašanās vietas dati.
	Ierakstu dati ir svarīgi, lai izprastu mēģinājumus izvairīties no dopinga kontroles.



	Modulis
	Dati
	Glabāšanas termiņi
	Piezīmes

	3. TUE
	
	
	Medicīniskās informācijas iznīcināšana liedz iespēju WADA/ADO retrospektīvi pārskatīt TUE pēc tam, kad TUE ir zaudējusi derīgumu. TUE informācija lielākoties ir medicīniska informācija un tādējādi sensitīva.

	TUE
	TUE sertifikāti un noraidīto TUE lēmumu veidlapas, tostarp papildu ziņojuma veidlapas.
	10 gadi no TUE derīguma termiņa beigām/noraidīšanas lēmuma datuma.
	Var būt svarīgs termiņš atkārtotas pārbaudes vai citas izmeklēšanas gadījumā.

	
	TUE pieteikuma anketas un papildu medicīniskā informācija, un cita ar TUE saistīta informācija, kas šeit tieši nav minēta.
	12 mēneši no TUE derīguma termiņa beigām. Atpakaļejošām TUE 12 mēneši no lēmuma datuma.
	Zaudē nozīmi pēc TUE derīguma termiņa beigām, izņemot atkārtota pieteikuma gadījumā.

	4. Pārbaudes
	
	
	

	Pārbaudes
	Dopinga kontroles veidlapas (DCF).
	10 gadi no parauga ņemšanas datuma.
	DCF, ar tām saistītie darba uzdevumi / pārbaužu rīkojumi un uzraudzības ķēdes dokumenti ir svarīgi sportista bioloģiskajai pasei un paraugu atkārtotas pārbaudes gadījumā. ADRV gadījumā glabā kā daļu no rezultātu pārvaldības dokumentiem (skat. 6. pantu).

	
	Darba uzdevumi / pārbaužu rīkojumi un saistītā dokumentācija.
	Glabā līdz laikam, kad DCF ir dzēsta.
	Tāpat kā iepriekš.

	
	
Uzraudzības ķēde.
	
10 gadi no dokumenta izveidošanas datuma.
	
Tāpat kā iepriekš.




	Modulis
	Dati
	Glabāšanas termiņi
	Piezīmes

	5. Laboratorijas un APMU ieraksti
	






Analītiskās pārbaudes rezultāti (tostarp AAF/ATF), laboratorijas ziņojumi un cita saistītā dokumentācija.
Bioloģiskie mainīgie, ATPF, APF, APMU ziņojumi, ekspertu pārskati, ABP
dokumentācijas paketes un saistītā laboratorijas dokumentācija.
	No parauga savākšanas datuma / rezultātu un dopinga kontroles / attiecīgo dokumentu izveidošanas datuma atkarībā no tā, kurš ir vēlāks:
	





Glabāšana nepieciešama saistībā ar vairākkārtējiem pārkāpumiem un retrospektīvu analīzi.
ADRV gadījumā glabā kā daļu no rezultātu pārvaldības dokumentiem (skat. 6. pantu).

Glabāšana nepieciešama saistībā ar vairākkārtējiem pārkāpumiem, kā arī lai laika gaitā veiktu bioloģisko mainīgo, APMU ziņojumu, ekspertu pārskatu u. c. analīzi vai pārskatīšanu. ADRV gadījumā glabā kā daļu no rezultātu pārvaldības dokumentiem (skat. 6. pantu).

	Laboratorijas ieraksti





APMU ieraksti
	
	
10 gadi.[footnoteRef:1]1 [1: 1 Ņemot vērā Kodeksa/starptautisko standartu kritērijus un prasības, analīžu datus, ko iegūst parauga analīzē, noteiktos apstākļos var glabāt ilgāk par piemērojamo glabāšanas termiņu pētniecībai un citiem mērķiem Kodeksa 6.3. punktā atļautajos apstākļos. Paraugi un analītiskie dati ir jāapstrādā, lai nodrošinātu, ka pirms to izmantošanas šādiem sekundāriem mērķiem nevar noteikt to saistību ar sportistu. 10 gadi ir maksimālais šādu identificējamu datu un paraugu glabāšanas termiņš. Papildu informāciju skat. Kodeksā un Laboratoriju starptautiskajā standartā.
] 





10 gadi.1
	


[bookmark: _bookmark15]

	Modulis
	Dati
	Glabāšanas termiņi
	Piezīmes

	6. Rezultātu pārvaldība
	



Antidopinga noteikumu pārkāpuma iznākums (piemēram, ADRV veids).

Lēmumi saskaņā ar Kodeksu (tostarp par informācijas par atrašanās vietu nesniegšanu).



Attiecīgā dokumentācija/dokumenti (tostarp AAF vai informācijas par atrašanās vietu nesniegšana, lietas materiāli, laboratorijas un APB dokumentācijas paketes u. c.).
	Sākot no galīgā lēmuma pieņemšanas datuma:
	

	
	
	
10 gadi vai laikposms, kas atbilst diskvalifikācijas periodam atkarībā no tā, kurš ir garāks.[footnoteRef:2]2 [2: 2 ADO var nolemt ilgāk saglabāt ierakstu par antidopinga noteikumu pārkāpuma iznākumu, lai aizsargātu savu sporta veidu vai sporta kopienu, ņemot vērā, ka personas ar dopinga pārkāpumu vēsturi var censties uzņemties citas lomas sportā, kā arī arhivēšanas nolūkos. Pieņemot šo lēmumu, ņem vērā 11.6. punkta prasības. Šis glabāšanas periods nekādā veidā nemaina Kodeksā noteiktos sankciju publiskošanas ierobežojumus.] 


10 gadi vai laikposms, kas atbilst diskvalifikācijas periodam atkarībā no tā, kurš ir garāks.[footnoteRef:3]3 [3: 3 Lēmumi (piem., CAS lēmumi) var būt nozīmīgi juridiski precedenti un daļa no publiski pieejamas informācijas; šādos gadījumos ADO var nolemt saglabāt lēmuma spēkā esību pēc piemērojamā glabāšanas termiņa. Pieņemot šo lēmumu, ņem vērā 11.6. punkta prasības.] 





10 gadi vai laikposms, kas atbilst diskvalifikācijas periodam atkarībā no tā, kurš ir garāks.
	
Glabāšana nepieciešama saistībā ar vairākkārtējiem pārkāpumiem un iespējamo sankciju piemērošanas ilgumu.

Glabāšana nepieciešama saistībā ar vairākkārtējiem pārkāpumiem un iespējamo sankciju piemērošanas ilgumu. Informācija būtiska arī citu iespējamu ADVR izvērtēšanai.

	
	
	
	

Glabāšana nepieciešama saistībā ar vairākkārtējiem pārkāpumiem un iespējamo sankciju piemērošanas ilgumu.





	Modulis
	Dati
	Glabāšanas termiņi
	Piezīmes

	7. Izmeklēšana
	Dokumenti, kas veido pierādījumu kopumu konkrētā izmeklēšanā un satur personas
datus. Ierakstu veids(-i) un saturs atšķiras atkarībā no izmeklēšanas apjoma.[footnoteRef:4]4 [4: 4 ADO ir arī pienākums vākt informāciju, izmantojot uzticības tālruņus ziņošanai par dopingu un citus līdzekļus, kas var saturēt personas datus. ADO nosaka šiem ierakstiem atbilstīgus glabāšanas termiņus, ņemot vērā glabāšanas termiņus citiem šā A pielikuma ierakstu veidiem, ISDP 11. pantā noteiktos kritērijus un plašākā nozīmē ISDP otro daļu, tostarp šādas glabāšanas nepieciešamību un proporcionalitāti.] 

	10 gadi pēc izmeklēšanas pabeigšanas.
	Nepieciešams vairāku pārkāpumu dēļ un tādēļ, ka laika gaitā ir jāizprot dopinga prakse un tīkli.

	8. Izglītība
	Pabeigtie kursi, pabeigšanas datumi, gala vērtējums, izglītojamā loma (sportists, treneris utt.).
	Līdz brīdim, kad visi citi saistītie ieraksti ir dzēsti, vai tik ilgi, kamēr persona ir aktīva sportā, atkarībā no tā, kurš periods ir ilgāks.
	Šie dati nav sensitīvi.
Nepieciešams, lai laika gaitā izprastu izglītojamā attīstības ceļu dažādās lomās (piemēram, no jaunieša līdz sportistam, līdz trenerim). Informācija var būt būtiska antidopinga noteikumu pārkāpuma lietā saistībā ar vainas pakāpi.

[bookmark: _Toc231373703][bookmark: _bookmark19]1. PAPILDINĀJUMS. DEFINĪCIJAS
I. 2027. gada Kodeksā definētie termini, kas tiek izmantoti Datu aizsardzības starptautiskajā standartā
ADAMS – antidopinga administrēšanas un pārvaldības sistēma ir datu ievadīšanai, uzglabāšanai, datu koplietošanai un ziņošanai paredzēts datubāzu pārvaldības tīmekļa instruments, kas izstrādāts, lai atbalstītu ieinteresēto personu un WADA veiktos dopinga apkarošanas pasākumus, ievērojot tiesību aktus datu aizsardzības jomā.
Aizliegtā metode – jebkura metode, kas aizliegto vielu un metožu sarakstā norādīta kā aizliegta.
Aizliegtā viela – jebkura viela vai vielu kategorija, kas aizliegto vielu un metožu sarakstā norādīta kā aizliegta.
Antidopinga organizācija – WADA vai parakstītājs, kas atbild par antidopinga noteikumu pieņemšanu attiecībā uz jebkura dopinga kontroles procesa posma sākšanu, īstenošanu vai izpildi. Antidopinga organizācija ir, piemēram, Starptautiskā Olimpiskā komiteja, Starptautiskā Paraolimpiskā komiteja, citas lielu sporta pasākumu rīkotājorganizācijas, kas veic pārbaudes savos rīkotajos sporta pasākumos, starptautiskās federācijas un valstu antidopinga organizācijas.
Antidopinga pasākumi – izglītošana un informēšana antidopinga jomā, pārbaužu veikšanas plānošana, Pārbaudāmo sportistu reģistra uzturēšana, sportistu bioloģisko pasu pārvaldība, pārbaužu veikšana, paraugu analizēšanas organizēšana, ziņu vākšana un izmeklēšanas veikšana, terapeitiskās lietošanas atļauju pieteikumu izskatīšana, rezultātu pārvaldība, piemēroto sankciju ievērošanas uzraudzība un attiecīgo izpildes pasākumu īstenošana un visi pārējie pasākumi antidopinga jomā, ko veic antidopinga organizācija vai kas tiek veikti antidopinga organizācijas vārdā saskaņā ar Kodeksu un/vai starptautiskajiem standartiem.
Deleģēta trešā persona – jebkura persona, kurai antidopinga organizācija deleģē veikt jebkuru dopinga kontroles vai antidopinga izglītības programmu aspektu, tostarp, bet ne tikai, trešās personas vai citas antidopinga organizācijas, kuras veic paraugu vākšanu vai citus dopinga kontroles pakalpojumus vai antidopinga izglītības programmas antidopinga organizācijai, vai personas, kas darbojas kā neatkarīgi darbuzņēmēji, kuri sniedz dopinga kontroles pakalpojumus antidopinga organizācijai (piemēram, dopinga kontrolieri, kuri nav darbinieki, vai pavadoņi). Šī definīcija neattiecas uz CAS.
Diskvalifikācija – skat. iepriekš “sankcijas par antidopinga noteikumu pārkāpumiem”.
Dopinga kontrole – visi pasākumi un procesi no pārbaužu veikšanas plānošanas līdz pārsūdzības galīgai izskatīšanai un sankciju izpildei, tostarp visi starppasākumi un starpprocesi, piemēram, bet ne tikai, pārbaužu veikšana, izmeklēšana, informācijas sniegšana par atrašanās vietu, terapeitiskās lietošanas atļaujas, paraugu vākšana un apstrāde, laboratoriskā analīze, rezultātu pārvaldība, kā arī izmeklēšana vai process saistībā ar 10.14. punkta pārkāpumiem (statuss diskvalifikācijas vai pagaidu aizlieguma laikā).
Izglītība – mācību process, lai ieaudzinātu vērtības un attīstītu uzvedību, kas veicina un sargā sporta garu, un lai nepieļautu tīšu vai netīšu dopinga lietošanu.
Kodekss – Pasaules antidopinga kodekss.
Mērķpārbaude – noteiktu sportistu atlase pārbaudei, pamatojoties uz Pārbaužu starptautisko standartu.
Nelabvēlīgi analīžu rezultāti – WADA akreditētas laboratorijas vai citas WADA apstiprinātas laboratorijas ziņojums, kurā saskaņā ar Laboratoriju starptautisko standartu ir norādīts, ka paraugā konstatēta aizliegtas vielas vai tās metabolītu vai marķieru klātbūtne vai pierādījumi par aizliegtas metodes lietošanu.
Nelabvēlīgi bioloģiskās pases parametri – ziņojums, kurā saskaņā ar piemērojamajiem starptautiskajiem standartiem identificēts nelabvēlīgs bioloģiskās pases parametrs.
Netipiska atrade – WADA akreditētas laboratorijas vai citas WADA apstiprinātas laboratorijas ziņojums, kurā saskaņā ar spēkā esošajiem starptautiskajiem standartiem (ieskaitot tehniskos dokumentus un tehniskās vēstules) vai WADA norādījumiem ir noteikta prasība veikt papildu izmeklēšanu pirms galīgā konstatējuma par atradi (t. i., pirms antidopinga noteikumu pārkāpuma konstatēšanas vai nekonstatēšanas).
Netipiski bioloģiskās pases parametri – ziņojums, kurā saskaņā ar piemērojamajiem starptautiskajiem standartiem identificēts netipisks bioloģiskās pases parametrs.
Parakstītāji – struktūras, kas pieņēmušas Kodeksu un piekritušas īstenot Kodeksa noteikumus saskaņā ar 23. pantu.
Paraugs – jebkāds bioloģiskais materiāls, kas ņemts, lai veiktu dopinga kontroli.
[Piezīme par termina “paraugs” definīciju. Reizēm ir izteikti iebildumi, ka asins vai urīna paraugu vākšana ir pretrunā ar noteiktu reliģisko un kultūras grupu principiem. Ir konstatēts, ka šādi iebildumi ir nepamatoti.]
Pārbaudāmo sportistu reģistrs – augstākās prioritātes sportistu saraksts, ko starptautiskā līmenī atsevišķi izveidojušas starptautiskās federācijas, bet valstu līmenī – valstu antidopinga organizācijas; saskaņā ar attiecīgās starptautiskās federācijas vai valsts antidopinga organizācijas izstrādāto pārbaužu veikšanas plānu šiem sportistiem veic pārbaudes vismaz minimālā apmērā gan sacensību laikā, gan ārpus sacensībām, tādēļ viņiem ir jāsniedz ziņas par savu atrašanās vietu saskaņā ar 5.5. punktu un Pārbaužu starptautisko standartu.
Pārbaude – dopinga kontroles procesa daļas, kas ietver pārbaužu veikšanas plānošanu, paraugu vākšanu, paraugu apstrādi, kā arī paraugu transportēšanu uz laboratoriju.
Persona – fiziska persona, organizācija vai cita struktūra.
Publiskošana – skat. iepriekš “sankcijas par antidopinga noteikumu pārkāpumiem”.
Rezultātu pārvaldība – process, kas ietver termiņu starp paziņojuma sniegšanu saskaņā ar Starptautiskā rezultātu pārvaldības standarta 5. pantu vai atsevišķos gadījumos (piemēram, netipiska atrade, sportista bioloģiskā pase, prasības sniegt informāciju par atrašanās vietu neizpilde) tādus iepriekšējas paziņošanas pasākumus, kas skaidri paredzēti Starptautiskā rezultātu pārvaldības standarta 5. pantā, apsūdzības izvirzīšanu un jautājuma galīgo izlemšanu, tostarp lietas izskatīšanas procesa noslēgumu pirmajā instancē vai pārsūdzības izskatīšanā (ja tika iesniegta apelācija).
Sacensības – vienas sacīkstes, sacensības, spēle vai atsevišķa sporta sacensība. Piemēram, basketbola spēle vai olimpiskā 100 metru skrējiena fināls vieglatlētikā. Posmu sacensībās un citās sporta sacensībās, kur balvas piešķir, pamatojoties uz attiecīgās dienas vai cita starpposma rezultātiem, atšķirības starp sacensībām un sporta pasākumu ir noteiktas attiecīgās starptautiskās federācijas noteikumos.
Sankcijas par antidopinga noteikumu pārkāpumiem (“sankcijas”) – ja sportists vai cita persona pārkāpj kādu antidopinga noteikumu, tā sekas varētu būt viens vai vairāki no šādiem sodiem: a) anulēšana ir konkrētajās sacensībās vai sporta pasākumā gūto sportista rezultātu anulēšana, piemērojot visas no tā izrietošās sekas, tostarp atsavinot visas medaļas, punktus un balvas; b) diskvalifikācija nozīmē to, ka sportistam vai citai personai antidopinga noteikumu pārkāpuma dēļ uz noteiktu laiku ir aizliegts piedalīties sacensībās vai citos pasākumos, kā arī aizliegts saņemt finansējumu, kā noteikts 10.14.1. apakšpunktā; c) pagaidu aizliegums nozīmē to, ka sportistam vai citai personai uz laiku ir aizliegts piedalīties sacensībās vai pasākumā, līdz tiek pieņemts galīgais lēmums lietā, ko skata saskaņā ar 8. pantu; d) finansiālas sankcijas nozīmē finansiālas sankcijas par antidopinga noteikumu pārkāpumu vai ar to saistīto izmaksu atlīdzināšanu un e) informācijas publiskošana ir informācijas izplatīšana plašai sabiedrībai vai citām personām, ne tikai tām, kurām ir tiesības saņemt iepriekšēju paziņojumu saskaņā ar 14. pantu. Komandu sporta veidos 11. pantā paredzētās sankcijas varētu vērst arī pret komandām.
Sportista atbalsta personāls / sportista atbalsta persona – visi treneri, menedžeri, aģenti, komandas dalībnieki, amatpersonas, medicīnas personāls, medicīnas atbalsta personāls, vecāki vai jebkura cita persona, kas strādā ar sportistu, ārstē sportistu vai palīdz sportistam, kurš piedalās sporta sacensībās vai gatavojas tām.
Sportista bioloģiskā pase – Pārbaužu starptautiskajā standartā un Laboratoriju starptautiskajā standartā noteikto datu apkopošanas un salīdzināšanas programma un metodes.
Sportists – jebkura persona, kas starptautiskā līmenī (kā noteikusi katra starptautiskā federācija) vai valsts līmenī (kā noteikusi katra valsts antidopinga organizācija) piedalās sporta sacensībās. Antidopinga organizācija pēc saviem ieskatiem var piemērot antidopinga noteikumus sportistam, kas nav ne starptautiska, ne valsts līmeņa sportists, un tādējādi termina “sportists” definīciju attiecināt uz šiem sportistiem. Saistībā ar tādiem sportistiem, kas nav ne starptautiska, ne valsts līmeņa sportisti, antidopinga organizācija var izvēlēties veikt ierobežotas pārbaudes vai pārbaudes neveikt vispār, analizēt paraugus, izmantojot aizliegto vielu nepilnu izvēlni, ierobežotā apmērā pieprasīt vai vispār nepieprasīt informāciju par atrašanās vietu vai iepriekš nepieprasīt terapeitiskās lietošanas atļauju. Tomēr, ja kāds no antidopinga organizācijai pakļautajiem sportistiem, kuru tā izvēlas pārbaudīt un kurš sacenšas zemākā sacensību līmenī, nevis starptautiskā vai valsts līmenī, ir pārkāpis 2.1., 2.3. vai 2.5. punktā minētos antidopinga noteikumus, piemēro Kodeksā noteiktās sankcijas. Lai pildītu Kodeksa 2.8. un 2.9. punkta prasības un informētu un izglītotu antidopinga jautājumos, sportists ir jebkura persona, kuru sporta pasākumos piedalīties norīkojis attiecīgais parakstītājs, valdība vai cita sporta organizācija, kas pieņēmusi Kodeksu.
[Piezīme par termina “sportists” definīciju. Lai novērstu šaubas, antidopinga organizācija nedrīkst pieņemt atšķirīgus noteikumus šādiem sportistiem (tostarp attiecībā uz terapeitiskās lietošanas atļaujām), izņemot attiecībā uz jautājumiem, kas skaidri minēti iepriekš vai ir tieši atļauti starptautiskā standartā.
Personas, kuras piedalās sporta pasākumos, var iedalīt kādā no šīm piecām kategorijām: 1) starptautiska līmeņa sportists; 2) valsts līmeņa sportists; 3) sportists, kurš nesacenšas starptautiskā vai valsts līmenī, bet kurš atrodas starptautiskās federācijas vai valsts antidopinga organizācijas uzraudzībā; 4) amatieru līmeņa sportists un 5) indivīdi, kurus neuzrauga vai nevēlas uzraudzīt ne starptautiskā federācija, ne valsts antidopinga organizācija. Visiem starptautiska un valsts līmeņa sportistiem ir jāievēro Kodeksa antidopinga noteikumi; precīzas starptautiska un valsts mēroga sporta definīcijas ir jānosaka starptautisko federāciju un valstu antidopinga organizāciju antidopinga noteikumos.]
Starptautiskais standarts – WADA pieņemts standarts, kas papildina Kodeksu. Ja starptautiskajā standartā (pretstatā citiem alternatīviem standartiem, praksei vai procedūrām) noteiktās prasības ir izpildītas, var secināt, ka starptautiskajā standartā norādītās procedūras ir veiktas pienācīgi. Starptautiskajos standartos ir iekļauti visi tehniskie dokumenti un tehniskās vēstules, kas izdotas atbilstīgi attiecīgajam starptautiskajam standartam.
Tehniskais dokuments – dokuments, kuru laiku pa laikam pieņem un publicē WADA un kurā iekļautas obligātās tehniskās prasības par konkrētiem tematiem antidopinga jomā, kā noteikts starptautiskajā standartā.
Terapeitiskās lietošanas atļauja – terapeitiskās lietošanas atļauja ļauj sportistam, kam ir noteikts medicīniskais stāvoklis, lietot aizliegtu vielu vai izmantot aizliegtu metodi, bet tikai tad, ja ir izpildīti 4.4. punkta nosacījumi un Terapeitiskās lietošanas atļaujas starptautiskā standarta kritēriji.
WADA – Pasaules Antidopinga aģentūra.
II. Datu aizsardzības starptautiskajā standartā īpašā nozīmē definētie termini
Apstrāde (un citi kopējas izcelsmes vārdi, piemēram, “apstrādāt” un “apstrādāts”) – personas datu vākšana, piekļuve tiem, datu saglabāšana, uzglabāšana, atklāšana, pārsūtīšana, nosūtīšana, grozīšana, dzēšana vai citas darbības ar šiem datiem.
Personas dati – dati, neatkarīgi no tā, vai tie ir elektroniskā vai fiziskā formā, tostarp bez ierobežojumiem sensitīvi personas dati, kas attiecas uz identificētu vai identificējamu personu, kas tiek apstrādāti saistībā ar antidopinga darbībām.
[Piezīme par termina “personas dati” definīciju. Tas nozīmē, ka personas dati tostarp ir sportista vārds un uzvārds, dzimšanas gads, kontaktinformācija un informācija par sportista piederību sporta organizācijām, atrašanās vietu, TUE (ja tādas ir piešķirtas), antidopinga pārbaužu rezultātiem un rezultātu pārvaldību. Personas dati ir arī tādi personas dati un kontaktinformācija, kas attiecas uz citām personām, piemēram, medicīnas speciālistiem un citiem, kas strādā ar sportistu, ārstē viņu vai palīdz viņam antidopinga jautājumos. Arī šāda informācija ir personas dati, un tās lietojumu reglamentē šis starptautiskais standarts visā tās apstrādes laikā neatkarīgi no tā, vai attiecīgā persona turpina piedalīties organizētās sporta sacensībās.]
Personas datu aizsardzības pārkāpums – drošības pārkāpums, kura rezultātā notiek personas datu nejauša vai nelikumīga zaudēšana, zādzība, bojāšana vai neatļauta un/vai nelikumīga izpaušana vai piekļuve tiem neatkarīgi no tā, vai tie ir elektroniskā vai fiziskā formā.
Sensitīvi personas dati – personas dati, kas attiecas uz personas rasi vai etnisko izcelsmi, izdarītiem noziedzīgiem nodarījumiem, veselību (tostarp informāciju, kas iegūta, analizējot sportista paraugus vai paraugus), seksuālo orientāciju/aktivitāti, biometriskiem datiem, kuri tiek apstrādāti personas unikālai identificēšanai, ģenētisko informāciju vai datiem, kas saskaņā ar piemērojamiem tiesību aktiem tiek uzskatīti par sensitīviem personas datiem.
[Piezīme par termina “sensitīvi personas dati” definīciju. Starptautiskajos datu privātuma regulējumos arvien vairāk atspoguļojas vienprātība par to, ka noteiktas kategorijas personas datiem nepieciešama lielāka aizsardzība to radītā paaugstinātā privātuma riska dēļ, tāpēc tie juridiski tiek apzīmēti kā “sensitīvi” vai “īpaši” personas dati. Turklāt noteiktās valstīs var būt noteiktas papildu personas datu kategorijas, piemēram, valsts identifikatori vai finanšu informācija, kā sensitīvas saskaņā ar vietējiem tiesību aktiem, atspoguļojot valsts paražas un praksi, un “parasti” personas dati var būt sensitīvi personas dati, ja, pamatojoties uz šiem personas datiem, ir iespējams ticami atklāt sensitīvu datu kategorijas attiecībā uz attiecīgo personu.]
Trešās personas pārstāvis – ikviena persona, kura apstrādā personas datus antidopinga organizācijas vārdā vai kuru antidopinga organizācija deleģējusi vai citādi piesaistījusi saistībā ar antidopinga organizācijas veiktajiem antidopinga pasākumiem, tostarp arī jebkura deleģēta trešā persona un jebkuri apakšuzņēmēji.
III. Pārbaužu starptautiskajā standartā definētie termini, kas tiek izmantoti Datu aizsardzības starptautiskajā standartā
Dopinga kontrolieris – amatpersona, ko paraugu savākšanas iestāde ir mācījusi un pilnvarojusi veikt dopinga kontrolierim uzticētos pienākumus atbilstoši Pārbaužu starptautiskajam standartam.
Dopinga kontroles koordinators – antidopinga organizācija vai deleģēta trešā persona, kas koordinē kādu dopinga kontroles aspektu antidopinga organizācijas vārdā. Saskaņā ar Kodeksu galīgā atbildība par Pārbaužu starptautiskā standarta, Terapeitiskās lietošanas atļaujas starptautiskā standarta, Datu aizsardzības starptautiskā standarta un Starptautiskā rezultātu pārvaldības standarta prasību ievērošanu vienmēr ir antidopinga organizācijai.
Pārbaude bez iepriekšēja brīdinājuma – paraugu savākšana, kura notiek, iepriekš nebrīdinot sportistu, un kuras laikā sportists ir pastāvīgā pavadoņa uzraudzībā, sākot no brīža, kad viņam tiek paziņots par pārbaudi, līdz brīdim,
kad tiek paņemts paraugs.
Pārbaužu veikšanas plāns – antidopinga organizācijas sagatavots dokuments, kur saskaņā ar 4.7. punkta prasībām ir izplānotas sportistu pārbaudes.

